
Budapest Főváros Önkormányzata Közgyűlésének
…………../2013. (……..) önkormányzati rendelete
az építményadóról 


Budapest Főváros Közgyűlése a helyi adókról szóló 1990. évi C. törvény 1. § (2) és (4) bekezdésében foglalt felhatalmazás alapján és az Alaptörvény 32. cikk (1) bekezdés h) pontjában meghatározott feladatkörében eljárva a következőket rendeli el.



1. Az adókötelezettség

1. §

(1) A Fővárosi Önkormányzat bevezeti az építményadót (a továbbiakban: adó).
(2) A rendelet hatálya a külön törvényben meghatározottak szerint a Fővárosi Önkormányzat által közvetlenül igazgatott Margitsziget területére terjed ki.


2. Az adó alapja, mértéke

2. §

(1) Az adó alapja az építmény m²-ben számított hasznos alapterülete.

(2) Az adó évi mértéke az (1) bekezdés szerinti adóalap-számítás alapján 1 700 Ft/m².


3. Záró rendelkezések

3. §

(1) A rendelet 2014. január 1. napján lép hatályba. 

(2) Az e rendeletben nem szabályozott kérdésekben a helyi adókról szóló törvény, valamint az adózás rendjéről szóló törvény rendelkezéseit kell alkalmazni.

(3) Ez a rendelet a belső piaci szolgáltatásokról szóló 2006/123/EK irányelvnek való megfelelést szolgálja.



Sárádi Kálmánné dr.								Tarlós István
         főjegyző						           			főpolgármester


Indokolás

Általános indokolás

A Budapest főváros közigazgatási területével összefüggő egyes törvények módosításáról szóló 2013. évi CXXVIII. törvény módosítja a helyi adókról szóló 1990. évi C. törvény (Htv.) helyi adó bevezetésére vonatkozó rendelkezéseit. A Htv 1. §-ának új (4) bekezdése 2014. január 1-től a fővárosi önkormányzatot jogosítja fel az általa közvetlenül igazgatott terület tekintetében az egyébként a kerületi önkormányzat által bevezethető helyi adó bevezetésére. (A fővárosi önkormányzat által közvetlenül igazgatott terület fogalma alatt a Budapest főváros közigazgatási területéről és kerületi beosztásáról szóló 1994. évi XLIII. törvényben meghatározott területet kell érteni.) A rendelkezés célja a fővárosi önkormányzat által közvetlenül igazgatott terület tekintetében a helyi adóztatási jogkör közvetlen biztosítása. A Fővárosi Önkormányzat élni kíván a törvény szerinti lehetőséggel, és a Htv. 1. § (4) bekezdésében kapott felhatalmazásra tekintettel 2014. január 1-től önállóan vezethet be építményadót az általa közvetlenül igazgatott területen. A közgyűlési rendeletalkotás a Htv.-ben kapott adókivetési jog érvényesítésének jogtechnikai megoldását jelenti. 

Részletes indokolás

Az 1. §-hoz

Rendelkezik az építményadó bevezetéséről. Meghatározza az adókötelezettséget és a rendelet területi hatályát: a Budapest főváros közigazgatási területével összefüggő egyes törvények módosításáról szóló 2013. évi CXXVIII. törvényben meghatározottak szerint a Fővárosi Önkormányzat által közvetlenül igazgatott területet. 

A 2. §-hoz

Az építményadó alapját és mértékét határozza meg. A Htv. az építmény m²-ben számított hasznos alapterülete szerinti adóalap után 1 100 Ft/m²-ben határozza meg az adó évi mértékének felső határát, amely – ugyancsak a Htv. rendelkezése alapján – a fogyasztói árszínvonal változásának figyelembe vételével valorizálható (adómaximum). Az önkormányzat adómegállapítási joga arra terjed ki, hogy a helyi sajátosságokhoz, az önkormányzat gazdálkodási követelményeihez és az adóalanyok teherviselő képességéhez és az adómaximum összegét figyelembe véve az adó mértékét megállapítsa. Az adó mértékét a helyi adókról szóló törvény szerinti felső határ után, a fogyasztói árszínvonal változásait figyelembe véve, azonban az adómaximumot el nem érve állapítja meg.

A 3. §-hoz

A rendelet hatályba lépését, a kapcsolódó jogszabályokra történő hivatkozást és a jogharmonizációs záradékot tartalmazza.

